Dispuut met MTN verklaar ná borgskap onttrek wordSteve Hofmeyr by Afrikaans is Groot. (Foto: Afrikaans is Groot/Facebook) Die burgerregte-organisasie AfriForum het sy stem by die onlangse onstuimigheid oor Steve Hofmeyr se deelname aan die Afrikaans is Groot-konserte gevoeg deur ŉ dispuut met MTN te verklaar. Dit kom nadat MTN sy borgskap aan dié gewilde konsertreeks onttrek het weens Hofmeyr se deelname. AfriForum beskuldig MTN daarvan dat die maatskappy “beweerde rassistiese gedrag onderskryf”. “MTN het aangekondig dat hy sy borgskap by ’n groot Afrikaanse musiekfees onttrek het omdat MTN nie die persoonlike standpunte van een van die kunstenaars wat by die musiekfees optree, onderskryf nie. Terselfdertyd skroom MTN nie om as borg vir die politieke byeenkomste van die ANC en die EFF op te tree nie,” lui ŉ verklaring deur AfriForum. Maroela Media het vroeër berig MTN se onttrekking aan AIG het gekom nadat Panyaza Lesufi, Gautengse LUR vir onderwyser, deur middel van Twitter druk op die maatskappy geplaas het om nie die konsertreeks te ondersteun terwyl Hofmeyr daaraan deelneem nie. Lesufi het reageer op ŉ Twitter-plasing van Hofmeyr in Oktober 2014 waartydens Hofmeyr gesê het: “Jammer om aanstoot te gee, maar in my boeke is swart mense die argitekte van apartheid. Go figure.” “Liewe MTN, jul borgskap van hierdie persoon [Steve Hofmeyr] is ŉ belediging vir vredeliewende Suid-Afrikaners. As hy by die Afrikaans is Groot-konserte optree, moet julle jul borgskap onttrek. Ons is nie gekant teen AIG nie, maar teen die beledigings van die sogenaamde sanger!” het Lesufi op Twitter geskryf. Kort daarna het MTN aangekondig dat hy sy borgskap onttrek omdat die netwerk “Suid-Afrikaners aan mekaar verbind en mense saambring” en hy geen geleentheid kan borg “wat op enige manier ons missie teenstaan nie”. Ernst Roets, adjunk- uitvoerende hoof van AfriForum. Foto: Reint Dykema Ernst Roets, adjunk- uitvoerende hoof van AfriForum, sê dat MTN se kriteria vir borgskap dus daarop neerkom dat die groep die persoonlike standpunte van diegene wat by ’n projek betrokke is, moet onderskryf. Roets meen die gevolgtrekking kan dus gemaak word dat MTN met sy borgskappe aan die ANC en EFF die standpunte van hierdie partye onderskryf. “Die ANC het gedreig dat wit boere se grond met geweld afgeneem sal word as hulle dit nie vrywillig aan swart mense oorhandig nie en die EFF hits misdaad teen mense op grond van hul ras aan. Albei partye maak hulle ook aan haatspraak teen minderheidsgroepe skuldig. Met hierdie stap gee MTN as ’t ware toe dat hy die ANC en die EFF se rassisme goedkeur,” sê Roets. Hy wys daarop dat die persoonlike standpunt van slegs een individu genoeg was vir MTN om sy borgskap aan AIG te onttrek. “Met hierdie uitgangspunt verklaar MTN dus dat hy die persoonlike, en soms blatante rassistiese, standpunte van elke individu wat by die ANC en die EFF betrokke is, onderskryf,” sê Roets. AfriForum het die publiek aangemoedig om sy dispuut met MTN te ondersteun deur die organisasie se webwerf te besoek.